CELEX: 
Language: fi
Date: 2022-02-10 00:00:00
Title: KOMISSION DELEGOITU ASETUS (EU) / , Euroopan parlamentin ja neuvoston asetuksen (EU) N:o 575/2013 täydentämisestä luottolaitosten maksuvalmiusvaatimuksen osalta annetun komission delegoidun asetuksen (EU) 2015/61 muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               1.1.Maksuvalmiusvaatimusta koskevan delegoidun asetuksen muutosten tausta
            
            
               Direktiivillä (EU) 2019/2162
                  1
               , jäljempänä ’katettuja joukkolainoja koskeva direktiivi’, joka julkaistiin 27. marraskuuta 2019, on vahvistettu yhteinen kehys unionissa liikkeeseen laskettaville katetuille joukkolainoille. Direktiivissä asetettuihin vähimmäisvelvoitteisiin kuuluu joitakin nimenomaan katettuja joukkolainoja koskevia maksuvalmiusvaatimuksia, jotka on sovitettava yhteen asetuksessa (EU) N:o 575/2013
                  2
               , jäljempänä ’vakavaraisuusasetus’, ja komission delegoidussa asetuksessa (EU) 2015/61
                  3
               , jäljempänä ’maksuvalmiusvaatimusta koskeva delegoitu asetus’, jo asetettujen maksuvalmiusvaatimusten kanssa.
            
            
               Maksuvalmiusvaatimusta koskevaa delegoitua asetusta sovelletaan kaikkiin luottolaitoksiin, myös katettuja joukkolainoja liikkeeseen laskeviin luottolaitoksiin. Tällaisiin luottolaitoksiin sovelletaan tällä hetkellä maksuvalmiusvaatimusta 30 kalenteripäivän ajan. Katettujen joukkolainojen liikkeeseenlaskijan on maksuvalmiusvaatimuksen mukaan varmistettava, että sillä on riittävästi likvidejä varoja kattamaan likviditeetin nettoulosvirtaukset, mukaan lukien katettujen joukkolainojen ohjelmasta johtuvat ulosvirtaukset. 
            
            
               Samalla katettuja joukkolainoja koskevassa direktiivissä edellytetään, että katettuja joukkolainoja liikkeeseen laskevat luottolaitokset pitävät jatkuvasti yllä maksuvalmiuspuskuria, jäljempänä ’katepoolin maksuvalmiuspuskuri’, joka koostuu likvideistä varoista, joita voidaan käyttää kattamaan luottolaitosten katettujen joukkolainojen ohjelmien likviditeetin nettoulosvirtaukset 180 päivän ajan. 
            
            
               Katettuja joukkolainoja koskevan direktiivin mukainen katepoolin maksuvalmiuspuskuri sisältää varoja, jotka täyttävät yhtä lukuun ottamatta kaikki vaatimukset, jotka likvidien varojen on täytettävä maksuvalmiusvaatimusta koskevan delegoidun asetuksen mukaisesti: katepoolin maksuvalmiuspuskurissa oleviin varoihin sovelletaan katettuja joukkolainoja koskevan direktiivin 12 artiklan mukaista erotteluvaatimusta. Nämä erotellut varat ovat oikeudellisesti muiden velkojien kuin katettuihin joukkolainoihin sijoittaneiden ulottumattomissa. Erotteluvaatimuksen soveltaminen on katettuja joukkolainoja koskevassa direktiivissä keskeinen osatekijä, jolla pyritään varmistamaan katettuihin joukkolainoihin sijoittaneiden korkeatasoinen suoja. Tämä vaatimus on kuitenkin päällekkäinen niiden maksuvalmiusvaatimusten kanssa, jotka katettujen joukkolainojen liikkeeseenlaskijoiden on täytettävä, sillä niiden on ylläpidettävä samanaikaisesti kahta erillistä maksuvalmiuspuskuria, jotka koostuvat samankaltaisista likvideistä varoista. Näiden kahden maksuvalmiusvaatimuksen välillä on päällekkäisyyttä erityisesti ensimmäisten 30 päivän aikana.
            
            
               Jotta jäsenvaltiot voisivat puuttua tähän päällekkäisyyteen, katettuja joukkolainoja koskevassa direktiivissä annetaan jäsenvaltioille mahdollisuus olla soveltamatta katepoolin maksuvalmiuspuskuria koskevaa vaatimusta niin kauan kuin katettuja joukkolainoja liikkeeseen laskeva luottolaitos täyttää muut unionin lainsäädännön mukaiset maksuvalmiusvaatimukset. Tämä katettuja joukkolainoja koskevan direktiivin säännös antaa myös mahdollisuuden sovittaa katepoolin maksuvalmiusvaatimukset ja maksuvalmiusvaatimusta koskevien sääntöjen mukaiset maksuvalmiusvaatimukset paremmin yhteen.
            
            
               Edellä mainitun vapautuksen käyttäminen, kun pyritään kaksinkertaisen laskennan välttämiseen, ei kuitenkaan olisi vakavaraisuuden kannalta järkevää, koska stressiskenaarioissa, joissa luottolaitoksen varat erotellaan, se vähentäisi erottelun jälkeen katepoolissa olevia likvidejä varoja, jotka on tarkoitettu luottolaitoksen omien maksuvelvoitteiden täyttämiseen. Tämä johtuu siitä, että yleisen maksuvalmiusvaatimuksen täyttävät likvidit varat ovat määritelmänsä mukaan kiinnittämättömiä eli vapaasti luottolaitoksen käytettävissä. Likvidit varat, joita pidetään jatkuvasti katettuja joukkolainoja koskevassa direktiivissä säädetyn, katepoolin maksuvalmiuspuskuria koskevan vaatimuksen mukaisesti, ovat kiinnitettyjä mainitussa direktiivissä säädettyjen, varojen erottelua koskevien vaatimusten vuoksi, mikä tarkoittaa sitä, että ne ovat sellaisten sijoittajien ulottumattomissa, jotka ovat sijoittaneet muihin luottolaitoksen velkoihin kuin katettuihin joukkolainoihin.
            
            
               Helpoin tapa, jolla voidaan poistaa päällekkäisyys ja säilyttää samalla moitteeton vakavaraisuuskäsittely, on antaa luottolaitoksille mahdollisuus käsitellä katepoolin maksuvalmiuspuskurissa olevia likvidejä varoja kiinnittämättöminä siihen määrään asti, joka vastaa likviditeetin nettoulosvirtauksia asiaankuuluvasta katettujen joukkolainojen ohjelmasta. Tämä on ensimmäinen ja tärkein ehdotettu muutos (maksuvalmiusvaatimusta koskevan delegoidun asetuksen 7 artiklan uusi 2 a kohta). Tällä tavoin ratkaistaisiin kaksinkertaista laskentaa koskeva ongelma, koska katepoolissa pidettävät likvidit varat, jotka täyttävät kaikki maksuvalmiusvaatimusta koskevassa delegoidussa asetuksessa asetetut laadulliset kriteerit (mukaan lukien delegoidun asetuksen 8 artiklan 4 kohdan mukainen rahaksi muuntamista koskeva testi; ehdotettu muutos antaisi luottolaitoksille mahdollisuuden soveltaa testiä varoihin, joita pidetään katepoolin maksuvalmiuspuskurin ulkopuolella, mikäli tällaiset varat edustavat riittävän hyvin kyseisessä puskurissa olevia varoja), voitaisiin laskea sekä katepoolin maksuvalmiuspuskuriin että maksuvalmiusvaatimukseen perustuvaan maksuvalmiuspuskuriin.
            
            
               Sovellettaessa maksuvalmiusvaatimukseen perustuvaa maksuvalmiuspuskuria varojen hyväksyminen rajattaisiin kuitenkin katepoolissa olevien likvidien varojen määrään, joka tarvitaan kattamaan kyseiseen katepooliin liittyvästä katettujen joukkolainojen ohjelmasta johtuvat likviditeetin nettoulosvirtaukset. Tällä rajoituksella varmistettaisiin, ettei katettujen joukkolainojen liikkeeseenlaskijoiden maksuvalmiussuhdeluku parane keinotekoisesti siitä syystä, että katepoolissa pidettäviä likvidejä varoja hyväksytään perusteettomasti, ja vältettäisiin erityisesti se, että joitakin katepoolissa pidettäviä likvidejä varoja otetaan maksuvalmiussuhdeluvun laskennassa huomioon, vaikka ne on eroteltu eikä niillä voi sen vuoksi kattaa muita kuin katepoolista juontuvia ulosvirtauksia. 
            
            
               Lisäksi tarvitaan muutosta, jolla eräät vakavaraisuuden kannalta moitteettomat katettujen joukkolainojen kansalliset liikkeeseenlaskumallit voidaan palauttaa maksuvalmiusvaatimusten mukaisiksi. Vaikka nämä liikkeeseenlaskumallit täyttäisivät pääominaisuuksiltaan katettuja joukkolainoja koskevan direktiivin vaatimukset (kuten katettuihin joukkolainoihin sijoittavien suojaa koskevat säännöt), ongelmana olisi se, että maksuvalmiusvaatimus olisi rakenteellisesti alle 100 prosenttia eikä se olisi enää kytköksissä niiden todelliseen likviditeettiriskiin. Tämän ongelman ratkaisemiseksi tehtäisiin lisämuutos, jolla jäljiteltäisiin vakavaraisuuden kannalta varovaisemmalla tavalla jo voimassa olevia asetuksen (EU) N:o 575/2013 säännöksiä, jotka koskevat pysyvän varainhankinnan vaatimuksen (NSFR-vaatimus) laskemista, jossa varat, jotka on liitetty ei-pakollisena ylivakuutena katettujen joukkolainojen liikkeeseenlaskuun, voidaan katsoa kiinnittämättömiksi. Ehdotetulla muutoksella sallittaisiin maksuvalmiusvaatimusta koskevassa delegoidussa asetuksessa sama vakavaraisuuskohtelu tällaisille ei-pakollisena ylivakuutena liitetyille varoille edellyttäen, että katettuja joukkolainoja liikkeeseen laskeva laitos täyttää tietyt laadulliset ja määrälliset edellytykset (joita ei sovelleta NSFR-vaatimuksen yhteydessä). Ehdotettu muutos ei näin ollen vaarantaisi oikeudellista suojaa, jonka erityisesti katettuja joukkolainoja koskeva direktiivi antaa katettuihin joukkolainoihin sijoittaville, eikä heikentäisi katettujen joukkolainojen liikkeeseenlaskijan vakavaraisuusprofiilia likviditeettiriskin osalta. 
            
            
               Maksuvalmiusvaatimusta koskevaan delegoituun asetukseen ehdotetulla muutoksella pyritään myös selventämään joitakin mainitun asetuksen nykyisiä säännöksiä. 
            
            
               Ensinnäkin ehdotuksessa korvataan maksuvalmiusvaatimusta koskevan delegoidun asetuksen 28 artiklan 3 kohdassa ja 32 artiklan 3 kohdan b alakohdassa ja 4 kohdassa olevat viittaukset ”vakuudelliseen luotonantoon” viittauksilla ”arvopapereilla toteutettaviin rahoitustoimiin”, jotka määritellään vakavaraisuusasetuksen 4 artiklan 1 kohdan 139 alakohdassa. Näin delegoidun asetuksen teksti saadaan vastaamaan paremmin Baselin pankkivalvontakomitean kansainvälisellä tasolla hyväksymää maksuvalmiusvaatimusta koskevaa standardia. 
            
            
               Toiseksi maksuvalmiusvaatimusta koskevan delegoidun asetuksen 7 artiklan 4 kohdan g alakohtaan lisätään viittaus virallisiin vientiluottolaitoksiin, jotta voidaan varmistaa jäsenvaltion keskushallinnon takaamien, virallisten vientiluottolaitosten liikkeeseen laskemien arvopapereiden yhdenvertainen kohtelu riippumatta asianomaisen virallisen vientiluottolaitoksen organisaatiorakenteesta. Tämä muutos on niiden suositusten mukainen, jotka Euroopan pankkiviranomainen (EPV) on antanut 20. joulukuuta 2013 asetuksen (EU) N:o 575/2013 509 artiklan 3 ja 5 kohdan mukaisesti laatimassaan kertomuksessa
                  4
               .
            
            
               Lisäksi maksuvalmiusvaatimusta koskevaan delegoituun asetukseen ehdotetaan useita lisämuutoksia, joilla se saatetaan vakavaraisuusasetuksen 129 artiklan, sellaisena kuin se on muutettuna asetuksella (EU) 2019/2160
                  5
                (jälkimmäisellä asetuksella muutetaan vakavaraisuusasetusta katettujen joukkolainojen muodossa olevien vastuiden lakisääteisen pääomakohtelun osalta, joten se kuuluu katettuja joukkolainoja koskevaan lainsäädäntökehykseen yhdessä katettuja joukkolainoja koskevan direktiivin kanssa), ja katettuja joukkolainoja koskevan direktiivin mukaiseksi. Erityisesti joissakin maksuvalmiusvaatimusta koskevan delegoidun asetuksen 10, 11 ja 12 artiklassa säädetyistä kriteereistä (mainituissa artikloissa muotoillaan kriteerit, joiden mukaisesti katettuja joukkolainoja käsitellään tason 1 varoina, tason 2A varoina ja tason 2B varoina) viitataan vakavaraisuusasetuksen 129 artiklaan (tai sen osiin). Esimerkiksi ennen katettuja joukkolainoja koskevan direktiivin hyväksymistä käsite ’katettu joukkolaina’ määriteltiin viittaamalla vakavaraisuusasetuksen 129 artiklaan. Katettuja joukkolainoja koskevan direktiivin hyväksymisen ja voimaantulon jälkeen tällainen viittaus vaikuttaa vanhentuneelta, koska kaikkien EU:ssa liikkeeseen laskettavien katettujen joukkolainojen on täytettävä mainitun direktiivin vaatimukset. Vastaavasti avoimuusvaatimus, joka on olennainen katettujen joukkolainojen liikkeeseenlaskun ja niihin liittyvien liiketoimien kannalta, sisältyy tällä hetkellä vakavaraisuusasetuksen 129 artiklan 7 kohtaan. Voimaan tulleessa katettuja joukkolainoja koskevassa direktiivissä samaa aihetta käsitellään nyt nimenomaisesti ja laajasti direktiivin 14 artiklassa. 
            
            
               Sen vuoksi ehdotuksessa esitetään maksuvalmiusvaatimusta koskevan delegoidun asetuksen 10, 11 ja 12 artiklaan muutoksia, joilla varmistettaisiin edellä mainittu yhdenmukaistaminen. Säädöstekstejä laadittaessa on pyritty varmistamaan, etteivät muutokset vaikuta siihen, että ennen 8. heinäkuuta 2022 liikkeeseen laskettuihin katettuihin joukkolainoihin, jotka täyttävät direktiivin 2009/65/EY
                  6
                52 artiklan 4 kohdassa säädetyt vaatimukset, voidaan soveltaa edullista maksuvalmiuskohtelua.
            
            
               1.2.Vaikutustenarviointi 
            
            
               Yksityiskohtaista vaikutustenarviointia ei ehdoteta, koska ehdotettujen muutosten vaikutuksia pidetään rajallisina. Tärkeimmällä muutoksella, joka liittyy katettuja joukkolainoja koskevan direktiivin ja maksuvalmiusvaatimusta koskevan delegoidun asetuksen maksuvalmiusvaatimusten yhteensovittamiseen, on kapea soveltamisala eli sitä sovelletaan ainoastaan katettujen joukkolainojen liikkeeseenlaskijoihin. Muutoksen tarkoituksena on korjata kehystä, jota pidetään katettujen joukkolainojen liikkeeseenlaskun kannalta epäasianmukaisena. 
            
         
         
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio on kuullut pankki-, maksu- ja vakuutusasioita käsittelevää asiantuntijaryhmää, johon kuuluu jäsenvaltioiden asiantuntijoita, sekä Euroopan parlamentin, Euroopan pankkiviranomaisen ja Euroopan keskuspankin edustajia. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Koska voimassa olevaan maksuvalmiusvaatimuksia koskevaan delegoituun asetukseen tehdään vain joitakin muutoksia, ehdotuksena on, että nämä muutokset tehdään siihen antamatta kokonaan uutta säädöstä. Näin säilytetään alkuperäisen maksuvalmiusvaatimusta koskevan delegoidun asetuksen rakenne. Vakavaraisuusasetuksen 462 artiklan mukaisesti komissiolla on määräämättömäksi ajaksi annettu valta tarkastella delegoitua asetusta uudelleen.
            
            
               KOMISSION DELEGOITU ASETUS (EU) …/…,
            
            
               annettu 10.2.2022,
            
            
               Euroopan parlamentin ja neuvoston asetuksen (EU) N:o 575/2013 täydentämisestä luottolaitosten maksuvalmiusvaatimuksen osalta annetun komission delegoidun asetuksen (EU) 2015/61 muuttamisesta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013
                  7
                ja erityisesti sen 460 artiklan,
            
            
               sekä katsoo seuraavaa:
            
            
               (1)Komission delegoitua asetusta (EU) 2015/61
                  8
                olisi muutettava, jotta katettuja joukkolainoja liikkeeseen laskevat luottolaitokset voisivat paremmin noudattaa toisaalta mainitun delegoidun asetuksen 4 artiklan 1 kohdassa säädettyä yleistä maksuvalmiusvaatimusta 30 kalenteripäivän stressikauden aikana ja toisaalta Euroopan parlamentin ja neuvoston direktiivin (EU) 2019/2162
                  9
                16 artiklassa säädettyä katepoolin maksuvalmiuspuskuria koskevaa vaatimusta, jossa edellytetään likvidien varojen hallussapitoa likviditeetin nettoulosvirtausten kattamiseksi seuraavien 180 päivän aikana. On myös osoittautunut tarpeelliseksi tehdä joitakin lisämuutoksia joidenkin voimassa olevien sääntöjen selventämiseksi ja delegoidun asetuksen (EU) 2015/61 tekstin yhdenmukaistamiseksi asetuksessa (EU) N:o 575/2013 ja direktiivissä (EU) 2019/2162 säädettyjen määritelmien kanssa. 
            
            
               (2)Delegoidun asetuksen (EU) 2015/61 4 artiklan 1 kohdassa säädetty yleinen maksuvalmiusvaatimus ja direktiivin (EU) 2019/2162 16 artiklassa säädetty katepoolin maksuvalmiuspuskuria koskeva vaatimus johtavat siihen, että katettuja joukkolainoja liikkeeseen laskevilla luottolaitoksilla on velvollisuus pitää hallussaan tietty määrä likvidejä varoja saman 30 kalenteripäivän pituisen jakson ajan. Luottolaitoksilla ei kuitenkaan pitäisi olla velvollisuutta kattaa samoja ulosvirtauksia eri likvideillä varoilla saman ajanjakson aikana. Tämän päällekkäisyyden korjaamiseksi olisi tehtävä uusi muutos yleisen maksuvalmiusvaatimuksen mukaiseen kiinnitystä koskevaan kriteeriin. Tällä muutoksella sekä jo voimassa olevilla delegoidun asetuksen (EU) 2015/61 7 artiklan säännöksillä, joita sovelletaan edelleen katepoolin eroteltuihin varoihin, puututtaisiin tilanteisiin, joissa erotellut varat täyttävät kriteerin, jonka perusteella ne hyväksytään kiinnittämättömiksi varoiksi vakavaraisuuden kannalta moitteettomalla tavalla. Tällä uudella muutoksella likvidejä varoja, joita pidetään katepoolin maksuvalmiuspuskurin osana, käsiteltäisiin kiinnittämättöminä siihen likviditeetin nettoulosvirtausten määrään asti, joka johtuu asiaankuuluvasta katettujen joukkolainojen ohjelmasta.
            
            
               (3)Lisäksi joissakin jäsenvaltioissa sovelletaan erityisiä katettujen joukkolainojen liikkeeseenlaskumalleja, joille on ominaista, että katettujen joukkolainojen liikkeeseenlaskijoille asetetaan sijoittajien suojaamiseksi erityisiä oikeudellisia vaatimuksia, jotka menevät direktiivissä (EU) 2019/2162 lueteltuja vaatimuksia pidemmälle. Katettujen joukkolainojen liikkeeseenlaskijat, joihin sovelletaan tällaisia erityisiä oikeudellisia vaatimuksia, harjoittavat samankaltaista katettujen joukkolainojen liikkeeseenlaskutoimintaa kuin muut katettujen joukkolainojen liikkeeseenlaskijat EU:ssa, minkä vuoksi niillä on myös samankaltainen likviditeettiriskiprofiili. Lisäksi tällaiset mallit tarjoavat katettujen joukkolainojen liikkeeseenlaskijoille korkeatasoisen suojan erityisesti ei-pakollisilla ylivakuuksilla, joita käytetään näiden liikkeeseenlaskijoiden katettujen joukkolainojen ohjelmiin liittyvissä liikkeeseenlaskuissa. On kuitenkin niin, että näiden katettujen joukkolainojen liikkeeseenlaskijoiden kaikki varat liitettäisiin katepooleihin, minkä vuoksi niitä pidettäisiin kiinnitettyinä, jolloin varoja ei voitaisi hyväksyä maksuvalmiussuhdelukuun perustuvaan maksuvalmiuspuskuriin eikä käyttää siinä. Tämä tilanne johtaisi siihen, että asianomaiset katettujen joukkolainojen liikkeeseenlaskijat rikkoisivat asetuksessa (EU) N:o 575/2013 ja delegoidussa asetuksessa (EU) 2015/61 säädettyä maksuvalmiusvaatimustaan, mikä loisi epätasapuoliset toimintaedellytykset liikkeeseenlaskijoiden keskuudessa niiden samankaltaisista vakavaraisuusprofiileista huolimatta. Jotta pakollista ja ei-pakollista ylivakuutta koskevat vaatimukset voidaan täyttää katettujen joukkolainojen ohjelmaan liittyvän liikkeeseenlaskun yhteydessä, kyseiset katettujen joukkolainojen liikkeeseenlaskijat joutuvat toiminnallisten rajoitusten vuoksi laskemaan liikkeeseen etuoikeudeltaan huonompaa velkaa. Näiden liikkeeseenlaskijoiden yleinen likviditeetin nettoulosvirtaus on suurempi kuin likviditeetin nettoulosvirtaus, joka johtuu pelkästään liikkeeseen lasketuista katetuista joukkolainoista. Tässä yhteydessä olisi tehtävä lisämuutoksia, jotta katepoolissa pidettävät varat voidaan joissakin erityisissä ja rajatuissa tilanteissa hyväksyä kiinnittämättömiksi ei-pakollista ylivakuutta koskevien vaatimusten täyttämiseksi. Sen varmistamiseksi, että tällainen laajentaminen, jossa on kyse katepoolissa pidettävien hyväksymisestä kiinnittämättömiksi varoiksi, on vakavaraisuuden kannalta moitteetonta ja maksuvalmiusvaatimusten mukaista, katettujen joukkolainojen liikkeeseenlaskijoiden olisi täytettävä useita edellytyksiä. Erityisesti olisi edellytettävä, että ainoastaan sellaiset katettujen joukkolainojen liikkeeseenlaskijat, jotka ovat kansallisen lainsäädännön oikeudellisen vaatimuksen mukaan velvollisia liittämään kaikki varansa katettujen joukkolainojen liikkeeseenlaskuihin, voivat hyödyntää tätä säännöstä siihen varojen määrään asti, joka tarvitaan kattamaan asianomaisen katettujen joukkolainojen liikkeeseenlaskijan likviditeetin nettoulosvirtausten kokonaismäärä. 
            
            
               (4)Lisäksi on tarpeen vahvistaa rahaksi muuntamista koskevat säännöt katepoolin maksuvalmiuspuskurissa pidettävien likvidien varojen arvioimiseksi.
            
            
               (5)Ottaen huomioon suositukset, jotka Euroopan pankkiviranomainen, jäljempänä ’EPV’, on antanut 20 päivänä joulukuuta 2013 asetuksen (EU) N:o 575/2013 509 artiklan 3 ja 5 kohdan mukaisesti laatimassaan kertomuksessa
                  10
               , kaikentyyppisille jäsenvaltioiden keskushallintojen ja keskuspankkien liikkeeseen laskemille tai takaamille joukkolainoille sekä kansainvälisten kehityspankkien ja organisaatioiden liikkeeseen laskemille tai takaamille joukkolainoille olisi annettava tason 1 asema. EPV:n kertomuksessa on tehty empiirinen ja laadullinen analyysi tällaisten joukkolainojen korkeasta tai erittäin korkeasta likvidiydestä ja luottoluokasta, ja siinä todetaan, että kyseiset joukkolainat ovat Baselin standardin mukaisia likvidiyden ja luottoluokan osalta. Sen vuoksi virallisten vientiluottolaitosten liikkeeseen laskemat katetut joukkolainat olisi näiden laitosten organisaatiorakenteesta riippumatta katsottava ”likvideiksi varoiksi”, ja niille olisi näin ollen annettava tason 1 asema. 
            
            
               (6)Joitakin asetuksen (EU) N:o 575/2013 129 artiklassa säädettyjä katettujen joukkolainojen muodossa olevien vastuiden etuuskohtelun edellytyksiä on muutettu Euroopan parlamentin ja neuvoston asetuksella 2019/2160
                  11
               . Sen vuoksi delegoidussa asetuksessa (EU) 2015/61 olevia viittauksia mainittuun artiklaan olisi muutettava.
            
            
               (7)Sen vuoksi delegoitua asetusta (EU) 2015/61 olisi muutettava,
            
            
               (8)Tätä asetusta olisi sovellettava yhdessä direktiivin (EU) 2019/2162 saattamiseksi osaksi kansallista lainsäädäntöä annettujen kansallisten säännösten ja asetuksen (EU) N:o 575/2013, sellaisena kuin se on muutettuna asetuksella 2019/2160, kanssa. Jotta varmistettaisiin, että uutta kehystä, jossa vahvistetaan katettujen joukkolainojen liikkeeseenlaskun rakenteelliset tekijät sekä etuuskohtelua koskevat muutetut vaatimukset, sovelletaan johdonmukaisesti, tämän asetuksen soveltamispäivän olisi oltava sama kuin päivä, josta alkaen jäsenvaltioiden on määrä soveltaa säännöksiä, joilla direktiivi (EU) 2019/2162 saatetaan osaksi kansallista lainsäädäntöä, ja sama kuin asetuksen (EU) 2019/2160 soveltamispäivä, 
            
         
         
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan delegoitu asetus (EU) 2015/61 seuraavasti:
            
            
               (1)Lisätään 3 artiklaan 13–16 alakohta seuraavasti:
            
            
               ”13) ’pääomamarkkinalähtöisellä liiketoimella’ asetuksen (EU) N:o 575/2013 192 artiklan 3 alakohdassa määriteltyä pääomamarkkinalähtöistä liiketoimea;
            
            
               14) ’katettujen joukkolainojen ohjelmalla’ Euroopan parlamentin ja neuvoston direktiivin (EU) 2019/2162* 3 artiklan 2 alakohdassa määriteltyä katettua joukkolainaohjelmaa;
            
            
               15) ’katepoolilla’ direktiivin (EU) 2019/2162 3 artiklan 3 alakohdassa määriteltyä katepoolia;
            
            
               
                  16) ’katepoolin maksuvalmiuspuskurilla’ direktiivin (EU) 2019/2162 16 artiklan mukaisesti maksuvalmiuspuskuria, joka koostuu likvideiksi katsotuista varoista, joita pidetään katepoolin osana.
               
            
            
               *Euroopan parlamentin ja neuvoston direktiivi (EU) 2019/2162, annettu 27 päivänä marraskuuta 2019, katettujen joukkolainojen liikkeeseenlaskusta ja katettujen joukkolainojen julkisesta valvonnasta sekä direktiivien 2009/65/EY ja 2014/59/EU muuttamisesta (EUVL L 328, 18.12.2019, s. 29).”
            
            
               (2)Muutetaan 7 artikla seuraavasti:
            
            
               (a)lisätään 2 a ja 2 b kohta seuraavasti: 
            
            
               ”2 a. Poiketen siitä, mitä 2 kohdassa säädetään, katepoolin maksuvalmiuspuskurin osana pidettävien likvidien varojen katsotaan olevan kiinnittämättömiä 4 artiklassa säädetyn 30 kalenteripäivän stressikauden aikana enintään niiden tämän asetuksen III osaston mukaisesti laskettujen likviditeetin nettoulosvirtausten määrään saakka, jotka aiheutuvat niihin liittyvistä katettujen joukkolainojen ohjelmista, edellyttäen, että kyseiset varat täyttävät kaikki muut tämän asetuksen II osastossa säädetyt vaatimukset.
            
            
               2 b. Jos katepoolin maksuvalmiuspuskurissa pidettävien likvidien varojen ei katsota olevan tämän artiklan 2 a kohdan mukaisesti kiinnittämättömiä, ne on kuitenkin katsottava kiinnittämättömiksi 4 artiklassa säädetyn 30 kalenteripäivän stressikauden aikana, jos kaikki seuraavat edellytykset täyttyvät:
            
            
               (a)katettujen joukkolainojen liikkeeseenlaskijan on kansallisen lainsäädännön säännösten mukaan liitettävä kaikki varansa katettujen joukkolainojen liikkeeseenlaskuihin;
            
            
               (b)likvidit varat liitetään ei-pakollisena ylivakuutena katettujen joukkolainojen liikkeeseenlaskuun;
            
            
               (c)likvidit varat täyttävät kaikki muut tämän asetuksen II osastossa säädetyt vaatimukset;
            
            
               (d)tämän kohdan mukaisesti kiinnittämättömiksi katsottavien likvidien varojen määrä ei ylitä likviditeetin nettoulosvirtausten kokonaismäärää tämän asetuksen III osaston mukaisesti laskettuna.”; 
            
            
               (b)muutetaan 4 kohta seuraavasti:
            
            
               i)korvataan g alakohta seuraavasti:
            
            
               ”g) mikä tahansa muu yhteisö, joka harjoittaa pääasiallisena liiketoimintanaan yhtä tai useampaa direktiivin 2013/36/EU liitteessä I luetelluista toiminnoista.”;
            
         
         
            
               ii)lisätään toinen alakohta seuraavasti:
            
            
               ”Sovellettaessa tätä artiklaa jäsenvaltioissa olevien arvopaperistamista varten perustettujen erillisyhtiöiden ja virallisten vientiluottolaitosten ei katsota kuuluvan ensimmäisen alakohdan g alakohdassa tarkoitettuihin yhteisöihin.”
            
            
               (3)Lisätään 8 artiklan 4 kohtaan kolmas alakohta seuraavasti: 
            
            
               ”Ensimmäisessä alakohdassa säädetty vaatimus katsotaan täytetyksi katepoolin maksuvalmiuspuskurissa pidettävien likvidien varojen osalta, jos luottolaitos säännöllisesti ja vähintään kerran vuodessa muuttaa rahaksi likvidejä varoja, jotka ovat riittävän edustava otos sen hallussa olevista katepoolin maksuvalmiuspuskurin likvideistä varoista mutta joiden ei tarvitse kuulua kyseiseen puskuriin.”
            
            
               (4)Muutetaan 10 artiklan 1 kohdan f alakohta seuraavasti:
            
            
               (a)korvataan i ja ii alakohta seuraavasti: 
            
            
               ”i)
                     ne ovat direktiivin (EU) 2019/2162 3 artiklan 1 kohdassa tarkoitettuja katettuja joukkolainoja tai ne on laskettu liikkeeseen ennen 8 päivää heinäkuuta 2022 ja ne täyttävät direktiivin 2009/65/EY 52 artiklan 4 kohdassa säädetyt vaatimukset, sellaisina kuin näitä vaatimuksia sovelletaan niiden liikkeeseenlaskupäivänä, minkä vuoksi niihin voidaan soveltaa etuuskohtelua katettuina joukkolainoina niiden erääntymiseen asti;
            
            
               ii)
                     katepooliin sisältyvät saamiset laitoksilta täyttävät asetuksen (EU) N:o 575/2013 129 artiklan 1 kohdan c alakohdassa ja 1 a kohdassa säädetyt vaatimukset;”;
            
            
               (b)kumotaan iii alakohta.
            
            
               (5)Muutetaan 11 artiklan 1 kohta seuraavasti:
            
            
               (a)muutetaan c alakohta seuraavasti:
            
            
               i)korvataan i ja ii alakohta seuraavasti: 
            
            
               ”i)
                     ne ovat direktiivin (EU) 2019/2162 3 artiklan 1 kohdassa tarkoitettuja katettuja joukkolainoja tai ne on laskettu liikkeeseen ennen 8 päivää heinäkuuta 2022 ja ne täyttävät direktiivin 2009/65/EY 52 artiklan 4 kohdassa säädetyt vaatimukset, sellaisina kuin näitä vaatimuksia sovelletaan niiden liikkeeseenlaskupäivänä, minkä vuoksi niihin voidaan soveltaa etuuskohtelua katettuina joukkolainoina niiden erääntymiseen asti;
            
            
               ii)
                     katepooliin sisältyvät saamiset laitoksilta täyttävät asetuksen (EU) N:o 575/2013 129 artiklan 1 kohdan c alakohdassa ja 1 a kohdassa säädetyt vaatimukset;”;
            
            
               ii)kumotaan iii alakohta;
            
            
               (b)korvataan d alakohdan iii, iv ja v alakohta seuraavasti:
            
            
               ”iii)
                     katettujen joukkolainojen vakuutena on yksi tai useampi asetuksen (EU) N:o 575/2013 129 artiklan 1 kohdan b, d, f ja g alakohdan mukaisen omaisuuseräpoolin tyypeistä. Jos pooli koostuu kiinteistövakuudellisista lainoista, sen on täytettävä asetuksen (EU) N:o 2019/2162 6 artiklan 2 kohdassa, 3 kohdan a alakohdassa ja 5 kohdassa säädetyt vaatimukset;
            
            
               iv)
                     katepooliin sisältyvät saamiset laitoksilta täyttävät asetuksen (EU) N:o 575/2013 129 artiklan 1 kohdan c alakohdassa ja 1 a kohdassa säädetyt vaatimukset;
            
            
               v)
                     katettuihin joukkolainoihin sijoittava luottolaitos ja liikkeeseenlaskija täyttävät direktiivin (EU) 2019/2162 14 artiklassa säädetyn avoimuusvaatimuksen;”.
            
            
               (6)Muutetaan 12 artiklan 1 kohdan e alakohta seuraavasti:
            
         
         
            
               (a)korvataan i alakohta seuraavasti: 
            
            
               ”i)
                     ne ovat direktiivin (EU) 2019/2162 3 artiklan 1 kohdassa tarkoitettuja katettuja joukkolainoja tai ne on laskettu liikkeeseen ennen 8 päivää heinäkuuta 2022 ja ne täyttävät direktiivin 2009/65/EY 52 artiklan 4 kohdassa säädetyt vaatimukset, sellaisina kuin näitä vaatimuksia sovelletaan niiden liikkeeseenlaskupäivänä, minkä vuoksi niihin voidaan soveltaa etuuskohtelua katettuina joukkolainoina niiden erääntymiseen asti;”;
            
            
               (b)kumotaan ii ja iii alakohta. 
            
            
               (7)Muutetaan 28 artiklan 3 kohta seuraavasti:
            
            
               (a)korvataan ensimmäisen alakohdan johdantokappale seuraavasti:
            
            
               ”Luottolaitosten on kerrottava 30 kalenteripäivän kuluessa erääntyvät velat, jotka johtuvat arvopapereilla toteutettavista rahoitustoimista tai pääomamarkkinalähtöisistä liiketoimista, seuraavasti:”;
            
            
               (b)korvataan toisen alakohdan ensimmäinen virke seuraavasti:
            
            
               ”Poiketen siitä, mitä ensimmäisessä alakohdassa säädetään, jos arvopapereilla toteutettavien rahoitustoimien tai pääomamarkkinalähtöisen liiketoimen vastapuoli on luottolaitoksen kotimainen keskuspankki, ulosvirtausasteen on oltava 0 prosenttia.”;
            
            
               (c)korvataan kolmas alakohta seuraavasti:
            
            
               ”Poiketen siitä, mitä ensimmäisessä alakohdassa säädetään, arvopapereilla toteutettavien rahoitustoimien tai pääomamarkkinalähtöisten liiketoimien, jotka edellyttäisivät mainitun alakohdan mukaisesti yli 25 prosentin ulosvirtausastetta, ulosvirtausaste on 25 prosenttia, kun liiketoimen vastapuolena on hyväksyttävä vastapuoli.”
            
            
               (8)Muutetaan 32 artikla seuraavasti:
            
            
               (a)korvataan 3 kohdan b alakohdan johdantokappale seuraavasti:
            
            
               ”b)
                     maksut, jotka johtuvat arvopapereilla toteutettavista rahoitustoimista ja pääomamarkkinalähtöisistä liiketoimista, joiden jäljellä oleva maturiteetti on enintään 30 kalenteripäivää, on kerrottava”;
            
            
               (b)korvataan 4 kohdan ensimmäinen virke seuraavasti:
            
            
               ”Edellä olevaa 3 kohdan a alakohtaa ei sovelleta maksuihin, jotka johtuvat arvopapereilla toteutettavista rahoitustoimista ja pääomamarkkinalähtöisistä liiketoimista, joiden vakuutena on likvidejä varoja II osaston mukaisesti ja 3 kohdan b alakohdassa tarkoitetulla tavalla.”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 8 päivästä heinäkuuta 2022.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 10.2.2022
            
         
         
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Euroopan parlamentin ja neuvoston direktiivi (EU) 2019/2162, annettu 27 päivänä marraskuuta 2019, katettujen joukkolainojen liikkeeseenlaskusta ja katettujen joukkolainojen julkisesta valvonnasta sekä direktiivien 2009/65/EY ja 2014/59/EU muuttamisesta (EUVL L 328, 18.12.2019, s. 29–57). 
               
               
                  
                     (2)
                  
                        Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1–337). 
               
               
                  
                     (3)
                  
                        Komission delegoitu asetus (EU) 2015/61, annettu 10 päivänä lokakuuta 2014, Euroopan parlamentin ja neuvoston asetuksen (EU) N:o 575/2013 täydentämisestä luottolaitosten maksuvalmiusvaatimuksen osalta (EUVL L 11, 17.1.2015, s. 1–36). 
               
               
                  
                     (4)
                  
                        Vakavaraisuusasetuksen 509 artiklan 3 ja 5 kohdan mukainen EPV:n kertomus, annettu 20. joulukuuta 2013, erittäin laadukkaiden likvidien varojen ja laadukkaiden likvidien varojen asianmukaisesta yhtenäisestä määritelmästä sekä likvidejä varoja koskevista operatiivisista vaatimuksista.
               
               
                  
                     (5)
                  
                        Euroopan parlamentin ja neuvoston asetus (EU) 2019/2160, annettu 27 päivänä marraskuuta 2019, asetuksen (EU) N:o 575/2013 muuttamisesta katettujen joukkolainojen osalta (EUVL L 328, 18.12.2019, s. 1–6). 
               
               
                  
                     (6)
                  
                        Euroopan parlamentin ja neuvoston direktiivi 2009/65/EY, annettu 13 päivänä heinäkuuta 2009, siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta (EUVL L 302, 17.11.2009, s. 32–96). 
               
               
                  
                     (7)
                  
                        EUVL L 176, 27.6.2013, s. 1.
               
               
                  
                     (8)
                  
                        Komission delegoitu asetus (EU) 2015/61, annettu 10 päivänä lokakuuta 2014, Euroopan parlamentin ja neuvoston asetuksen (EU) N:o 575/2013 täydentämisestä luottolaitosten maksuvalmiusvaatimuksen osalta (EUVL L 11, 17.1.2015, s. 1).
               
               
                  
                     (9)
                  
                        Euroopan parlamentin ja neuvoston direktiivi (EU) 2019/2162, annettu 27 päivänä marraskuuta 2019, katettujen joukkolainojen liikkeeseenlaskusta ja katettujen joukkolainojen julkisesta valvonnasta sekä direktiivien 2009/65/EY ja 2014/59/EU muuttamisesta (EUVL L 328, 18.12.2019, s. 29).
               
               
                  
                     (10)
                  
                        Vakavaraisuusasetuksen 509 artiklan 3 ja 5 kohdan mukainen EPV:n kertomus, annettu 20 päivänä joulukuuta 2013, erittäin laadukkaiden likvidien varojen ja laadukkaiden likvidien varojen asianmukaisesta yhtenäisestä määritelmästä sekä likvidejä varoja koskevista operatiivisista vaatimuksista.
               
               
                  
                     (11)
                  
                        Euroopan parlamentin ja neuvoston asetus (EU) 2019/2160, annettu 27 päivänä marraskuuta 2019, asetuksen (EU) N:o 575/2013 muuttamisesta katettujen joukkolainojen osalta (EUVL L 328, 18.12.2019, s. 1).